title: 2018 m. gegužės 29 d. Komisijos įgyvendinimo reglamentas (ES) 2018/784, kuriuo dėl veikliosios medžiagos klotianidino patvirtinimo sąlygų iš dalies keičiamas Įgyvendinimo reglamentas (ES) Nr. 540/2011 (Tekstas svarbus EEE. )

text:
30.5.2018

               LT

               Europos Sąjungos oficialusis leidinys

               L 132/35

         KOMISIJOS ĮGYVENDINIMO REGLAMENTAS (ES) 2018/784
   2018 m. gegužės 29 d.
   kuriuo dėl veikliosios medžiagos klotianidino patvirtinimo sąlygų iš dalies keičiamas Įgyvendinimo reglamentas (ES) Nr. 540/2011
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 21 straipsnio 3 dalį, 49 straipsnio 2 dalį ir 78 straipsnio 2 dalį,
   kadangi:

               (1)

               Komisijos direktyva 2006/41/EB (2) veiklioji medžiaga klotianidinas buvo įtraukta į 1991 m. liepos 15 d. Tarybos direktyvos 91/414/EEB (3) dėl augalų apsaugos produktų pateikimo į rinką I priedą;

               (2)

               į Direktyvos 91/414/EEB I priedą įtrauktos veikliosios medžiagos laikomos patvirtintomis pagal Reglamentą (EB) Nr. 1107/2009 ir yra išvardytos Komisijos įgyvendinimo reglamento (ES) Nr. 540/2011 (4) priedo A dalyje;

               (3)

               Komisijos įgyvendinimo reglamentu (ES) Nr. 485/2013 (5) iš dalies pakeistos veikliosios medžiagos klotianidino patvirtinimo sąlygos ir nustatytas reikalavimas pareiškėjams pateikti patvirtinamąją informaciją apie:

                           a)

                           riziką kitiems nei bitės apdulkintojams;

                           b)

                           riziką bitėms, kurios maitinasi nektaru arba žiedadulkėmis vėlesniuose kultūriniuose augaluose;

                           c)

                           galimą sugertį per žydinčių piktžolių šaknis;

                           d)

                           riziką bitėms, kurios maitinasi vabzdžių lipčiumi;

                           e)

                           galimą gutacijos poveikį ir ūmią ir ilgalaikę riziką bičių šeimos išgyvenimui ir vystymuisi ir riziką bičių perams dėl tokio poveikio;

                           f)

                           galimą užnešimo po sėjos dreifuojančiomis dulkėmis poveikį ir ūmią ir ilgalaikę riziką bičių šeimos išgyvenimui ir vystymuisi ir riziką bičių perams dėl tokio poveikio;

                           g)

                           ūmią ir ilgalaikę riziką bičių šeimos išgyvenimui ir vystymuisi ir riziką bičių perams dėl užteršto nektaro ir užterštų žiedadulkių suvartojimo;

               (4)

               2014 m. gruodžio mėn. pareiškėjai per tam skirtą laikotarpį pateikė valstybei narei ataskaitos rengėjai Belgijai papildomos informacijos apie bites (t. y. bites, kamanes ir pavienes bites). Atnaujintus dokumentų rinkinius jie pateikė 2015 m. kovo mėn. ir 2015 m. birželio mėn.;

               (5)

               Belgija įvertino pareiškėjų pateiktą papildomą informaciją. Jos vertinimas buvo pridėtas prie vertinimo ataskaitos projekto ir 2015 m. rugpjūčio 31 d. pateiktas kitoms valstybėms narėms, Komisijai ir Europos maisto saugos tarnybai (toliau – Tarnyba);

               (6)

               Komisija pasikonsultavo su Tarnyba ir ši 2016 m. spalio 13 d. pateikė savo išvadą dėl klotianidino keliamos rizikos vertinimo (6). Tarnyba nustatė, kad dėl augalų apsaugos produktų, kurių sudėtyje yra veikliosios medžiagos klotianidino, dauguma kultūrinių augalų kelia ūmią riziką bitėms. Taryba nustatė, kad visų pirma didelę ūmią riziką bitėms kelia dulkių poveikis produktus naudojant žieminiams javams ir negalima atmesti didelės ilgalaikės rizikos galimybės produktus naudojant cukriniams runkeliams. Nustatyta, kad bitėms, kurios maitinasi užterštomis žiedadulkėmis ir nektaru, kuriuose yra produktų likučių, kyla didelė ūmi ir ilgalaikė rizika arba negalima atmesti didelės rizikos galimybės produktus naudojant daugumai lauko augalų. Taip pat nustatyta, kad bitėms ilgalaikę ir ūmią riziką kelia vėlesni kultūriniai augalai produktus naudojant visiems lauko augalams. Pareiškėjai nepateikė duomenų apie miško medžių medelynus, todėl negalima atmesti rizikos bitėms galimybės. Be to, Tarnyba nustatė, kad trūksta įvairių duomenų;

               (7)

               kaip numatyta Įgyvendinimo reglamento (ES) Nr. 485/2013 16 konstatuojamojoje dalyje, 2015 m. vasario 11 d. Komisija pradėjo naujos mokslinės informacijos peržiūrą ir įgaliojo EFSA paskelbti viešą kvietimą teikti duomenis. EFSA paskelbė viešą kvietimą teikti duomenis, kurio terminas suėjo 2015 m. rugsėjo 30 d. (7);

               (8)

               2015 m. lapkričio 13 d. Komisija paprašė EFSA pateikti išvadas dėl rizikos bitėms, kylančios dėl klotianidino naudojimo sėkloms apdoroti arba naudojimo granulių forma, atnaujinto vertinimo, surengiant tarpusavio vertinimą ir atsižvelgiant į duomenis, surinktus per viešą kvietimą teikti duomenis, ir visus kitus naujus duomenis, gautus iš tyrimų, mokslinių tyrimų ir stebėsenos veiklos, susijusios su nagrinėjamomis naudojimo paskirtimis. 2018 m. vasario 28 d. Tarnyba pateikė savo išvadas dėl rizikos bitėms, kylančios dėl veikliosios medžiagos klotianidino naudojimo sėkloms apdoroti ir naudojimo granulių forma, atnaujinto vertinimo (8). Pareiškėjams buvo suteikta galimybė pateikti pastabų dėl šių išvadų. Pareiškėjai pateikė pastabas ir jos buvo atidžiai išnagrinėtos;

               (9)

               vertinimo ataskaitos projektą, vertinimo ataskaitos projekto papildymą ir Tarnybos išvadas valstybės narės ir Komisija peržiūrėjo Augalų, gyvūnų, maisto ir pašarų nuolatiniame komitete ir 2018 m. balandžio 27 d. pateikė kaip Komisijos klotianidino peržiūros ataskaitos patikslintą papildymą;

               (10)

               Komisija paprašė pareiškėjų pateikti pastabų dėl klotianidino peržiūros ataskaitos patikslinto papildymo. Pareiškėjai pateikė pastabas ir jos buvo atidžiai išnagrinėtos;

               (11)

               išnagrinėjusi pareiškėjų 2014 m. ir 2015 m. pateiktą informaciją, Komisija padarė išvadą, kad papildoma patvirtinamoji informacija, kurią reikalaujama pateikti pagal Įgyvendinimo reglamentą (ES) Nr. 485/2013, nebuvo pateikta, taip pat išnagrinėjusi atnaujinto bitėms keliamos rizikos vertinimo išvadas, Komisija padarė išvadą, kad, nenustačius tolesnių apribojimų, negalima atmesti galimybės, kad bitėms gali kilti tolesnė rizika. Atsižvelgiant į tai, jog reikia užtikrinti saugumo ir apsaugos lygį, atitinkantį aukštą gyvūnų sveikatos apsaugos lygį, kurį siekiama užtikrinti Sąjungoje, tikslinga uždrausti visas produktų naudojimo lauke paskirtis. Todėl tikslinga klotianidiną leisti naudoti tik nuolatiniuose šiltnamiuose ir reikalauti, kad užaugę kultūriniai augalai visu jų gyvenimo ciklu liktų nuolatiniuose šiltnamiuose ir nebūtų persodinti lauke;

               (12)

               todėl Įgyvendinimo reglamento (ES) Nr. 540/2011 priedas turėtų būti atitinkamai iš dalies pakeistas;

               (13)

               atsižvelgiant į riziką bitėms, kylančią dėl sėklų, apdorotų augalų apsaugos produktais, kurių sudėtyje yra klotianidino, naudojimui ir pateikimui rinkai turėtų būti taikomi tokie patys apribojimai kaip klotianidino naudojimui. Todėl tikslinga nustatyti, kad sėklos, apdorotos augalų apsaugos produktais, kurių sudėtyje yra klotianidino, nebūtų teikiamos rinkai ar naudojamos, išskyrus atvejus, kai sėklas ketinama naudoti tik nuolatiniuose šiltnamiuose ir užaugę kultūriniai augalai visu jų gyvenimo ciklu lieka nuolatiniuose šiltnamiuose;

               (14)

               valstybėms narėms turėtų būti skirta pakankamai laiko augalų apsaugos produktų, kurių sudėtyje yra klotianidino, registracijai iš dalies pakeisti arba panaikinti;

               (15)

               tais atvejais, kai valstybės narės augalų apsaugos produktams, kurių sudėtyje yra klotianidino, pagal Reglamento (EB) Nr. 1107/2009 46 straipsnį nustato lengvatinį laikotarpį, šis laikotarpis turėtų baigtis ne vėliau kaip 2018 m. gruodžio 19 d.;

               (16)

               draudimas pateikti rinkai ir naudoti apdorotas sėklas turėtų būti taikomas tik nuo 2018 m. gruodžio 19 d., kad būtų užtikrintas pakankamas pereinamasis laikotarpis;

               (17)

               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) Nr. 540/2011 pakeitimai
   Įgyvendinimo reglamento (ES) Nr. 540/2011 priedo A dalis iš dalies keičiama pagal šio reglamento priedą.
   2 straipsnis
   Draudimas pateikti rinkai ir naudoti apdorotas sėklas
   Sėklos, apdorotos augalų apsaugos produktais, kurių sudėtyje yra klotianidino, neteikiamos rinkai ar nenaudojamos, išskyrus kai:

               a)

               sėklas ketinama naudoti tik nuolatiniuose šiltnamiuose ir

               b)

               užaugę kultūriniai augalai visu jų gyvenimo ciklu lieka nuolatiniuose šiltnamiuose.

         3 straipsnis
   Pereinamojo laikotarpio priemonės
   Vadovaudamosi Reglamentu (EB) Nr. 1107/2009, valstybės narės prireikus ne vėliau kaip 2018 m. rugsėjo 19 d. iš dalies pakeičia arba panaikina galiojančią augalų apsaugos produktų, kurių sudėtyje yra veikliosios medžiagos klotianidino, registraciją.
   4 straipsnis
   Lengvatinis laikotarpis
   Pagal Reglamento (EB) Nr. 1107/2009 46 straipsnį valstybių narių nustatomas lengvatinis laikotarpis yra kuo trumpesnis ir baigiasi ne vėliau kaip 2018 m. gruodžio 19 d.
   5 straipsnis
   Įgyvendinimo reglamento (ES) Nr. 485/2013 pakeitimai
   Dėl sėklų, kurios buvo apdorotos augalų apsaugos produktais, kurių sudėtyje yra klotianidino, Įgyvendinimo reglamento (ES) Nr. 485/2013 2 straipsnis išbraukiamas.
   6 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Tačiau 2 ir 5 straipsniai taikomi nuo 2018 m. gruodžio 19 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. gegužės 29 d.

            Komisijos vardu

            Pirmininkas

         Jean-Claude JUNCKER

      (1)  OL L 309, 2009 11 24, p. 1.

      (2)  2006 m. liepos 7 d. Komisijos direktyva 2006/41/EB, iš dalies keičianti Tarybos direktyvą 91/414/EEB, įtraukiant veikliąsias medžiagas klotianidiną ir petoksamidą (OL L 187, 2006 7 8, p. 24).

      (3)  1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

      (4)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

      (5)  2013 m. gegužės 24 d. Komisijos įgyvendinimo reglamentas (ES) Nr. 485/2013, kuriuo iš dalies keičiamos Įgyvendinimo reglamento (ES) Nr. 540/2011 nuostatos dėl veikliųjų medžiagų klotianidino, tiametoksamo ir imidakloprido patvirtinimo sąlygų ir dėl draudimo naudoti augalų apsaugos produktais, kurių sudėtyje yra šių veikliųjų medžiagų, apdorotas sėklas ir jomis prekiauti (OL L 139, 2013 5 25, p. 12).

      (6)  EFSA (Europos maisto saugos tarnyba), 2016 m. Conclusion on the peer review of the pesticide risk assessment for the active substance clothianidin in light of conﬁrmatory data submitted. EFSA Journal 2016;14(11):4606, p. 34 doi:10.2903/j.efsa.2016.4606.

      (7)  EFSA (Europos maisto saugos tarnyba), 2015 m. Technical report on the open call for new scientific information as regards the risk to bees from the use of the three neonicotinoid pesticide active substances clothianidin, imidacloprid and thiamethoxam applied as seed treatments and granules in the ES. EFSA supporting publication 2015:EN-903. p. 8.

      (8)  EFSA (Europos maisto saugos tarnyba), 2018 m. Conclusions on the peer review of the pesticide risk assessment for bees for the active substance clothianidin considering the uses as seed treatments and granules. EFSA Journal 2018;16(2):5177. p. 86.

      PRIEDAS
      Įgyvendinimo reglamento (ES) Nr. 540/2011 priedo A dalies 121 eilutėje, kurioje nurodytas klotianidinas, skilties „Konkrečios nuostatos“ tekstas pakeičiama taip:

         „A DALIS
         Leidžiama naudoti tik kaip insekticidą nuolatiniuose šiltnamiuose arba sėkloms, kurias ketinama naudoti tik nuolatiniuose šiltnamiuose, apdoroti. Užaugę kultūriniai augalai visu jų gyvenimo ciklu turi likti nuolatiniuose šiltnamiuose.
         B DALIS
         Kad būtų įgyvendinti Reglamento (EB) Nr. 1107/2009 29 straipsnio 6 dalyje nurodyti vienodi principai, atsižvelgiama į klotianidino peržiūros ataskaitos, kurią Maisto grandinės ir gyvūnų sveikatos nuolatinis komitetas baigė rengti 2006 m. sausio 27 d., išvadas, ypač į jos I ir II priedėlius, ir į klotianidino peržiūros ataskaitos, kurią Augalų, gyvūnų, maisto ir pašarų nuolatinis komitetas baigė rengti 2018 m. balandžio 27 d., patikslinto papildymo išvadas.
         Atlikdamos šį bendrą vertinimą, valstybės narės turi skirti ypatingą dėmesį:

                     —

                     rizikai gruntiniam vandeniui,

                     —

                     rizikai bitėms ir kamanėms, paleistoms apdulkinimo tikslais nuolatiniuose šiltnamiuose,

                     —

                     poveikiui bitėms per užterštą vandenį iš nuolatinių šiltnamių.

               Valstybės narės užtikrina, kad sėklos būtų dražuojamos tik profesionaliose sėklų apdorojimo patalpose. Šiose patalpose turi būti naudojama pažangiausia technologija siekiant užtikrinti, kad apdorojant sėklas, sandėliuojant ir transportuojant susidarytų kuo mažiau dulkių.
         Naudojimo sąlygose prireikus nurodomos rizikos mažinimo priemonės.“


title: 2018 m. gegužės 25 d. Komisijos įgyvendinimo reglamentas (ES) 2018/787 dėl tam tikrų prekių klasifikavimo Kombinuotojoje nomenklatūroje

text:
31.5.2018

                  LT

                  Europos Sąjungos oficialusis leidinys

                  L 134/1

            KOMISIJOS ĮGYVENDINIMO REGLAMENTAS (ES) 2018/787
      2018 m. gegužės 25 d.
      dėl tam tikrų prekių klasifikavimo Kombinuotojoje nomenklatūroje
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
      kadangi:

                  (1)

                  siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;

                  (2)

                  Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;

                  (3)

                  laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;

                  (4)

                  reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;

                  (5)

                  šiame reglamente nustatytos priemonės atitinka Muitinės kodekso komiteto nuomonę,

            PRIĖMĖ ŠĮ REGLAMENTĄ:
      1 straipsnis
      Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
      2 straipsnis
      Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.
      3 straipsnis
      Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2018 m. gegužės 25 d.

               Komisijos vardu

               Pirmininko pavedimu

            Stephen QUEST

               Generalinis direktorius

               Mokesčių ir muitų sąjungos generalinis direktoratas

         (1)  OL L 269, 2013 10 10, p. 1.

         (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).

         PRIEDAS

                     Prekių aprašymas

                     Klasifikavimas
                     (KN kodas)

                     Motyvai

                     (1)

                     (2)

                     (3)

                     Dirbinį (vadinamą suvarstomu įtvaru) sudaro keli kartu susiūti tekstilės medžiagos gabalai su angomis kulnui bei pirštams, apsiūtomis kaip ir dirbinio kraštai. Batviršio dalis uždengta iš nertos tekstilės medžiagos pagamintu liežuvėliu. Kitos tekstilės dalys sudarytos iš kelių tampriai nertų tekstilės medžiagų sluoksnių.
                     Prie tekstilės medžiagos pritvirtinta dirbinio išorėje iš dalies matoma lanksti plastiko plokštelė. Plastiko plokštelė gaubia padą ir yra su batraiščių akutėmis išilgai batviršio dalies ir kabliukais išilgai aulo, kad tekstilės batraiščiais būtų galima suveržti dirbinį aplink pėdą ir blauzdą.
                     Plastiko plokštelė dirbiniui suteikia stabilumo. Nepaisant to, jis yra lankstus, o suveržus jį batraiščiais suspaudžiama pėda ir blauzda.
                     Šis dirbinys skirtas avėti bato viduje ir naudojamas kaip čiurnos bandažas patempus ar sumušus čiurną, plyšus raiščiams arba juos pažeidus ir tokių traumų prevencijai, taip pat esant raiščių nestabilumui. Tačiau jis negali visiškai neleisti atlikti konkretaus fizinį trūkumą turinčios kūno dalies judesio.
                     Pooperacinės reabilitacijos metu dirbinys padeda lengviau pradėti minti koją visu svoriu.
                     Žr. paveikslus (*1).

                     6307 90 10

                     Klasifikuojama vadovaujantis Kombinuotosios nomenklatūros 1, 3 (c punktu) ir 6 bendrosiomis aiškinimo taisyklėmis ir KN kodus 6307 , 6307 90  ir 6307 90 10  atitinkančiais prekių aprašymais.
                     Dirbinys negali būti pritaikytas konkrečiai ligonio negaliai, nes yra daugiafunkcis. Jis panašus į paprastą tekstilės bandažą, kuriuo apvyniojami raiščiai ir tam tikrose vietose suveržiama, kad susidarytų spaudimas. Taip siekiama padėti gyti arba išvengti kitų sužeidimų, užtikrinant, kad nesąmoningai nebūtų atliekami nepageidaujami refleksiniai judesiai (taip pat žr. Europos Sąjungos kombinuotosios nomenklatūros (KN) paaiškinimų 9021 10 10  subpozicijos paaiškinimų antrą pastraipą).
                     Taigi objektyvios dirbinio charakteristikos neišskiria jo iš paprastų bendro naudojimo įtvarų, visų pirma dėl medžiagų, iš kurių jis pagamintas (medžiagos yra lanksčios), veikimo būdo (suspaudžiama suveržiant) ir pritaikomumo konkrečioms ligonio negalioms (taip pat žr. 90 skirsnio 6 pastabą ir 2002 m. lapkričio 7 d. Sprendimą Lohmann and Medi Bayreuth, sujungtos bylos nuo C-260/00 iki C-263/00, ECLI:EU:C:2002:637, 39 ir 45 punktai).
                     Be to, dirbinys neklasifikuotinas kaip KN kodui 9021 10 10  priskiriama ortopedijos prekė arba įtaisas, nes dėl savo elastingumo jis negali visiškai neleisti atlikti konkretaus fizinį trūkumą turinčios kūno dalies judesio, kad būtų išvengta kitų sužeidimų (taip pat žr. KN paaiškinimų 9021 10 10  subpozicijos paaiškinimų antrą pastraipą). Pavyzdžiui, plyšus raiščiams, dirbinys turėtų neleisti pakreipti čiurnos sąnario net bėgant arba šokinėjant. Tačiau tekstilės medžiaga ir lankstus plastikas, iš kurių pagamintas dirbinys, bėgimo metu kūno svorio išlaikyti negali.
                     Pageidaujamą suspaudžiamąjį poveikį lemia plastikas ir tekstilės medžiaga. Taigi abi medžiagos vienodai lemia esminius požymius, kaip nustatyta Kombinuotosios nomenklatūros 3 bendrosios aiškinimo taisyklės b punkte, ir dirbinys yra priskirtinas pozicijai, kuri lygiaverčių pozicijų numeracijos požiūriu yra paskutinė (3926  ir 6307  pozicijos).
                     Todėl dirbinys laikytinas kitu gatavu tekstilės dirbiniu ir jam priskirtinas KN kodas 6307 90 10 .

            (*1)  Paveikslai pateikiami tik dėl informacijos.


title: 2018 m. gegužės 30 d. Komisijos įgyvendinimo reglamentas (ES) 2018/788, kuriuo iš dalies keičiamas Įgyvendinimo reglamentas (ES) 2017/1993, kuriuo, atlikus priemonių galiojimo termino peržiūrą pagal Europos Parlamento ir Tarybos reglamento (ES) 2016/1036 11 straipsnio 2 dalį, tam tikriems importuojamiems Kinijos Liaudies Respublikos kilmės tinkliniams stiklo pluošto audiniams nustatomas galutinis antidempingo muitas, kurio taikymas išplėstas iš Indijos, Indonezijos, Malaizijos, Taivano ir Tailando siunčiamiems tam tikriems importuojamiems tinkliniams stiklo pluošto audiniams, deklaruojamiems arba nedeklaruojamiems kaip Indijos, Indonezijos, Malaizijos, Taivano ir Tailando kilmės

text:
31.5.2018

               LT

               Europos Sąjungos oficialusis leidinys

               L 134/5

         KOMISIJOS ĮGYVENDINIMO REGLAMENTAS (ES) 2018/788
   2018 m. gegužės 30 d.
   kuriuo iš dalies keičiamas Įgyvendinimo reglamentas (ES) 2017/1993, kuriuo, atlikus priemonių galiojimo termino peržiūrą pagal Europos Parlamento ir Tarybos reglamento (ES) 2016/1036 11 straipsnio 2 dalį, tam tikriems importuojamiems Kinijos Liaudies Respublikos kilmės tinkliniams stiklo pluošto audiniams nustatomas galutinis antidempingo muitas, kurio taikymas išplėstas iš Indijos, Indonezijos, Malaizijos, Taivano ir Tailando siunčiamiems tam tikriems importuojamiems tinkliniams stiklo pluošto audiniams, deklaruojamiems arba nedeklaruojamiems kaip Indijos, Indonezijos, Malaizijos, Taivano ir Tailando kilmės
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1) (toliau – pagrindinis reglamentas), ypač į jo 11 straipsnio 4 dalį ir 13 straipsnio 4 dalį,
   kadangi:
   1.   GALIOJANČIOS PRIEMONĖS

               (1)

               Taryba Reglamentu (ES) Nr. 791/2011 (2) tam tikriems importuojamiems Kinijos Liaudies Respublikos kilmės tinkliniams stiklo pluošto audiniams nustatė kitoms bendrovėms taikomą 62,9 % antidempingo muitą. Atlikus vengimo tyrimą pagal pagrindinio reglamento 13 straipsnį, Tarybos įgyvendinimo reglamentu (ES) Nr. 1371/2013 (3) šių priemonių taikymo sritis buvo išplėsta iš Indijos ir Indonezijos siunčiamam importuojamam produktui, deklaruojamam arba nedeklaruojamam kaip Indijos ir Indonezijos kilmės (toliau – išplėstosios priemonės). Tuo pačiu reglamentu Indijos eksportuojantis gamintojas buvo atleistas nuo tokių išplėstųjų priemonių. Vėliau Komisijos įgyvendinimo reglamentu (ES) 2015/1507 (4) kitas Indijos eksportuojantis gamintojas taip pat buvo atleistas nuo išplėstųjų priemonių.

               (2)

               Atlikus vengimo tyrimą pagal pagrindinio reglamento 13 straipsnį, antidempingo priemonių taikymo sritis buvo išplėsta Malaizijai (5), Taivanui ir Tailandui (6).

               (3)

               Šiuo metu galiojančios priemonės – atlikus priemonių galiojimo termino peržiūrą, kuria patvirtintas tolesnis priemonių taikymas, Komisijos įgyvendinimo reglamentu (ES) 2017/1993 (7) nustatyti antidempingo muitai.

         2.   PRAŠYMAS ATLIKTI PERŽIŪRĄ

               (4)

               Vėliau Europos Komisija (toliau – Komisija) gavo pagal pagrindinio reglamento 11 straipsnio 4 dalį ir 13 straipsnio 4 dalį pateiktą prašymą atleisti nuo antidempingo priemonių, kurios taikomos importuojamam Kinijos Liaudies Respublikos kilmės peržiūrimajam produktui ir kurių taikymas išplėstas iš Indijos siunčiamiems importuojamiems produktams, deklaruojamiems arba nedeklaruojamiems kaip Indijos kilmės.

               (5)

               Prašymą 2017 m. sausio 26 d. pateikė peržiūrimąjį produktą eksportuojantis Indijos (toliau – nagrinėjamoji šalis) gamintojas „SPG Glass Fibre PVT. LTD“ (toliau – pareiškėjas). Šis prašymas buvo susijęs tik su galimybe atleisti pareiškėją nuo išplėstųjų priemonių.

               (6)

               Komisija išnagrinėjo pareiškėjo pateiktus įrodymus ir nusprendė, kad jų pakanka tyrimui pagal pagrindinio reglamento 11 straipsnio 4 dalį ir 13 straipsnio 4 dalį inicijuoti. Todėl Komisija 2017 m. rugsėjo 1 d.Europos Sąjungos oficialiajame leidinyje paskelbtu Komisijos įgyvendinimo reglamentu (ES) 2017/1514 (8) inicijavo tyrimą.

               (7)

               Be to, pagal Įgyvendinimo reglamento (ES) 2017/1514 straipsnį Komisija nurodė muitinėms imtis reikiamų veiksmų, kad iš Indijos siunčiamas importuojamas pareiškėjo gaminamas ir eksportui į Sąjungą parduodamas peržiūrimasis produktas būtų registruojamas pagal pagrindinio reglamento 14 straipsnio 5 dalį.

         3.   PERŽIŪRIMASIS PRODUKTAS

               (8)

               Šioje peržiūroje nagrinėjamas produktas – Kinijos Liaudies Respublikos kilmės tinkliniai stiklo pluošto audiniai, kurių akutės ilgis ir plotis yra didesni nei 1,8 mm, o svoris didesnis nei 35 g/m2, išskyrus stiklo pluošto diskus, arba siunčiami iš Indijos, deklaruojami arba nedeklaruojami kaip Indijos kilmės (toliau – peržiūrimasis produktas), kurių KN kodai šiuo metu yra ex 7019 51 00 ir ex 7019 59 00.

         4.   TYRIMAS

   a)   Tiriamasis laikotarpis

               (9)

               Ataskaitinis laikotarpis – 2016 m. liepos 1 d.–2017 m. birželio 30 d. Duomenys buvo renkami nuo tiriamojo laikotarpio, po kurio nustatytos išplėstosios priemonės, (2012 m. balandžio 1 d.–2013 m. kovo 31 d.) iki ataskaitinio laikotarpio pabaigos (toliau – peržiūros tiriamasis laikotarpis).

               (10)

               Komisija Sąjungos pramonei, pareiškėjui ir Indijos Vyriausybei oficialiai pranešė apie peržiūros inicijavimą. Suinteresuotosios šalys buvo paragintos pareikšti savo nuomonę ir informuotos apie galimybę pateikti prašymą būti išklausytoms. Jokių pastabų negauta, o suinteresuotosios šalys neprašė išklausyti dalyvaujant Komisijai.

               (11)

               Komisija pareiškėjui nusiuntė klausimyną ir per nustatytą terminą gavo atsakymus. Komisija rinko ir tikrino vietoje visą informaciją, reikalingą peržiūrai. Pareiškėjo patalpose Mumbajuje ir Umbergaune, Indijoje buvo surengtas tikrinamasis vizitas.

         b)   Pareiškėjas

               (12)

               Pareiškėjas – „SPG Glass Fibre PVT. LTD“, peržiūrimąjį produktą eksportuojantis Indijos gamintojas.

         c)   Tyrimo išvados

               (13)

               Komisija nagrinėjo, ar įvykdytos sąlygos atleisti nuo muitų pagal pagrindinio reglamento 11 straipsnio 4 dalį ir 13 straipsnio 4 dalį.

               (14)

               Atlikus tyrimą patvirtinta, kad priemonių vengimo tyrimo, kurį atlikus nustatytos išplėstosios priemonės, tiriamuoju laikotarpiu (2012 m. balandžio 1 d. – 2013 m. kovo 31 d.) pareiškėjas neeksportavo peržiūrimojo produkto į Sąjungą.

               (15)

               Atlikus tyrimą patvirtinta, kad pareiškėjas nebuvo susijęs su jokiais Kinijos eksportuotojais ar gamintojais, kuriems taikomos antidempingo priemonės.

               (16)

               Atlikus tyrimą taip pat patvirtinta, kad pareiškėjas yra tikrasis peržiūrimojo produkto gamintojas ir nevengia priemonių. Pareiškėjas yra integruotas gamintojas, perkantis vidaus rinkoje pagamintus stiklo rutulius stiklo pluoštui gaminti, o pastarąjį naudoja kaip žaliavą tinkliniams stiklo pluošto audiniams. Galutinis produktas buvo nuolat parduodamas vidaus rinkoje. Pareiškėjas siekia eksportuoti savo prekes, todėl neseniai sudarė kelis sandorius už Europos Sąjungos ribų.

               (17)

               Atlikus tyrimą patvirtinta, kad pareiškėjas nepirko gatavo peržiūrimojo produkto iš Kinijos Liaudies Respublikos, kad jį perparduotų arba persiųstų į Sąjungą.

               (18)

               Pareiškėjas taip pat gali pateikti rašytinių įrodymų dėl įpareigojimo pagal sutartį siųsti peržiūrimąjį produktą pirkėjui Sąjungoje. Faktiškai produktas nebuvo siunčiamas, nes buvo abipusiai susitarta prieš siunčiant palaukti šio tyrimo išvadų.

               (19)

               Minėti nustatytieji faktai atskleisti pareiškėjui ir Sąjungos pramonei, kuriems suteikta galimybė teikti pastabas. Pareiškėjas teigė pritariantis Komisijos nustatytiesiems faktams.

               (20)

               Atskleidus faktus Sąjungos pramonė pateikė prieštaravimą dėl atleidimo. Konkrečiai, ji pareiškė abejonių dėl bendrovės „SPG“ gamybos integruoto pobūdžio ir išvados, kad žaliavos nebuvo Kinijos kilmės. Ji taip pat nesutiko, kad „SPG“ pati gamina stiklo pluoštą, nes tai reikštų, kad bendrovė naudoja pasenusį lydymo procesą pernelyg didelėmis energijos sąnaudomis. Ji teigė, kad pagal viešai pateikiamą informaciją ji negalėjo gauti atsakymų į šiuos klausimus, ypač kiek tai susiję su ankstesniais užregistruotais duomenimis.

               (21)

               Komisija viešai pateikiamą informaciją papildė aiškinamuoju raštu, kuriame patvirtinta, kad nuo 2016 m., kai „SPG“ įsigijo tinkamą įrangą, C tipo stiklo pluošto pusverpalius ir verpalus iš Kinijos ji pakeitė pačios bendrovės iš Indijos kilmės stiklo rutulių pagamintu stiklo pluoštu, tad „SPG“ tapo integruotu nagrinėjamojo produkto gamintoju. Šie faktai ir susijęs energijos sąnaudų padidėjimas patvirtinti atlikus patikrinimą vietoje. Tačiau pagal šias išvadas negalima spręsti dėl gamybos proceso tinkamumo. Todėl Sąjungos pramonės teiginiai buvo atmesti.

         d)   Išvados

               (22)

               Remdamasi 13–18 konstatuojamosiose dalyse aprašytais nustatytais faktais Komisija daro išvadą, kad pareiškėjas tenkina sąlygas jį atleisti nuo muitų pagal pagrindinio reglamento 11 straipsnio 4 dalį ir 13 straipsnio 4 dalį ir turėtų būti įtrauktas į bendrovių, kurios atleistos nuo Įgyvendinimo reglamentu (ES) 2017/1993 nustatyto antidempingo muito, sąrašą.

               (23)

               Importuojamas pareiškėjo pagamintas peržiūrimasis produktas atleidžiamas nuo išplėstųjų priemonių pagal pagrindinio reglamento 13 straipsnio 4 dalį, jeigu atleidimas pagrįstas galutinai patikrintais faktais. Atsiradus naujų, priešingų prima facie įrodymų Komisija gali inicijuoti tyrimą, kad nustatytų, ar reikia panaikinti atleidimą.

               (24)

               Importuojamas pareiškėjo pagamintas peržiūrimasis produktas nuo išplėstųjų priemonių atleidžiamas remiantis per šią peržiūrą nustatytais faktais. Nuo priemonių atleidžiamas tik peržiūrimasis produktas, kuris siunčiamas iš Indijos ir kurį pagamino pirmiau minėtas konkretus juridinis asmuo. Importuojamam peržiūrimajam produktui, pagamintam bet kurių kitų bendrovių, kurių pavadinimai konkrečiai nepaminėti Įgyvendinimo reglamento (ES) 2017/1993 1 straipsnio 3 dalyje, įskaitant subjektus, susijusius su tomis konkrečiai paminėtomis bendrovėmis, šis atleidimas neturėtų būti taikomas, jam turėtų galioti tuo reglamentu nustatyta kitiems eksportuotojams taikoma muito norma.

               (25)

               Įgyvendinimo reglamentas (ES) 2017/1993 turėtų būti iš dalies pakeistas, kad į jo 1 straipsnio 3 dalį būtų įtraukta bendrovė „SPG Glass Fibre PVT. LTD“.

               (26)

               Atleidimas taikomas tik tuo atveju, jei muitinėms pateikiama sąskaita faktūra, atitinkanti tam tikrus reikalavimus. Pažymima, kad toks pats reikalavimas taikomas „Montex Glass Fibre Industries Pvt.Ltd“ ir „Pyrotek India Pvt. Ltd.“ Šios bendrovės jau atleistos nuo galiojančių priemonių. Kadangi ši sąlyga nebuvo perkelta į Įgyvendinimo reglamentą (ES) 2017/1993, praleidimas ištaisomas šiuo reglamentu.

         5.   KOMITETO PROCEDŪROS REIKALAVIMAI

               (27)

               Šis reglamentas atitinka pagal Reglamento (ES) 2016/1036 15 straipsnio 1 dalį įsteigto komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamentas (ES) 2017/1993 pakeičiamas taip:

               1.

               1 straipsnio 3 dalis pakeičiama taip:
               „3.   Galutinio antidempingo muito, taikomo importuojamam Kinijos Liaudies Respublikos kilmės produktui, kaip nurodyta 2 dalyje, taikymas išplečiamas tokiems patiems importuojamiems tinkliniams stiklo pluošto audiniams, siunčiamiems iš Indijos ir Indonezijos, deklaruojamiems arba nedeklaruojamiems kaip Indijos ir Indonezijos kilmės (TARIC kodai 7019510014, 7019510015, 7019590014 ir 7019590015), išskyrus tuos, kuriuos gamina „Montex Glass Fibre Industries Pvt. Ltd“ (papildomas TARIC kodas B942), „Pyrotek India Pvt. Ltd“ (papildomas TARIC kodas C051) ir „SPG GLASS FIBRE PVT. LTD“ (papildomas TARIC kodas C205), tokiems patiems importuojamiems tinkliniams stiklo pluošto audiniams, siunčiamiems iš Malaizijos, deklaruojamiems arba nedeklaruojamiems kaip Malaizijos kilmės (TARIC kodai 7019510011 ir 7019590011), ir tokiems patiems importuojamiems tinkliniams stiklo pluošto audiniams, siunčiamiems iš Taivano ir Tailando, deklaruojamiems arba nedeklaruojamiems kaip Taivano ir Tailando kilmės (TARIC kodai 7019510012, 7019510013, 7019590012 ir 7019590013).
               „Montex Glass Fibre Industries Pvt. Ltd“, „Pyrotek India Pvt. Ltd“ ir „SPG Glass Fibre PVT. LTD“ atleidžiamos nuo priemonių, jeigu valstybių narių muitinėms pateikiama galiojanti komercinė sąskaita faktūra, atitinkanti šio reglamento II priede išdėstytus reikalavimus. Nepateikus tokios sąskaitos faktūros taikomas 1 dalyje nustatytas antidempingo muitas.“

               2.

               Šio reglamento priedo tekstas įterpiamas kaip II priedas.

         2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. gegužės 30 d.

            Komisijos vardu

            Pirmininkas

         Jean-Claude JUNCKER

      (1)  OL L 176, 2016 6 30, p. 21.

      (2)  2011 m. rugpjūčio 3 d. Tarybos įgyvendinimo reglamentas (ES) Nr. 791/2011, kuriuo nustatomas galutinis antidempingo muitas ir laikinojo muito, nustatyto tam tikriems importuojamiems Kinijos Liaudies Respublikos kilmės tinkliniams stiklo pluošto audiniams, galutinis surinkimas (OL L 204, 2011 8 9, p. 1).

      (3)  2013 m. gruodžio 16 d. Tarybos įgyvendinimo reglamentas (ES) Nr. 1371/2013, kuriuo galutinio antidempingo muito, nustatyto Įgyvendinimo reglamentu (ES) Nr. 791/2011 tam tikriems importuojamiems Kinijos Liaudies Respublikos kilmės tinkliniams stiklo pluošto audiniams, taikymo sritis išplečiama tam tikriems iš Indijos ir Indonezijos siunčiamiems importuojamiems tinkliniams stiklo pluošto audiniams, deklaruojamiems arba nedeklaruojamiems kaip Indijos ir Indonezijos kilmės (OL L 346, 2013 12 20, p. 20).

      (4)  2015 m. rugsėjo 9 d. Komisijos įgyvendinimo reglamentas (ES) 2015/1507, kuriuo iš dalies keičiamas Tarybos įgyvendinimo reglamentas (ES) Nr. 1371/2013, kuriuo galutinio antidempingo muito, nustatyto tam tikriems importuojamiems Kinijos Liaudies Respublikos kilmės tinkliniams stiklo pluošto audiniams, taikymo sritis išplečiama iš, be kita ko, Indijos siunčiamam importuojamam produktui, deklaruojamam arba nedeklaruojamam kaip Indijos kilmės (OL L 236, 2015 9 10, p. 1).

      (5)  2012 m. liepos 16 d. Tarybos įgyvendinimo reglamentas (ES) Nr. 672/2012, kuriuo galutinio antidempingo muito, nustatyto Įgyvendinimo reglamentu (ES) Nr. 791/2011 tam tikriems importuojamiems Kinijos Liaudies Respublikos kilmės tinkliniams stiklo pluošto audiniams, taikymo sritis išplečiama tam tikriems iš Malaizijos siunčiamiems importuojamiems tinkliniams stiklo pluošto audiniams, deklaruojamiems arba nedeklaruojamiems kaip Malaizijos kilmės (OL L 196, 2012 7 24, p. 1).

      (6)  2013 m. sausio 10 d. Tarybos įgyvendinimo reglamentas (ES) Nr. 21/2013, kuriuo galutinio antidempingo muito, nustatyto Tarybos įgyvendinimo reglamentu (ES) Nr. 791/2011 tam tikriems importuojamiems Kinijos Liaudies Respublikos kilmės tinkliniams stiklo pluošto audiniams, taikymo sritis išplečiama tam tikriems iš Taivano ir Tailando siunčiamiems importuojamiems tinkliniams stiklo pluošto audiniams, deklaruojamiems arba nedeklaruojamiems kaip Taivano ir Tailando kilmės (OL L 11, 2013 1 16, p. 1).

      (7)  2017 m. lapkričio 6 d. Komisijos įgyvendinimo reglamentas (ES) 2017/1993, kuriuo, atlikus priemonių galiojimo termino peržiūrą pagal Europos Parlamento ir Tarybos reglamento (ES) 2016/1036 11 straipsnio 2 dalį, tam tikriems importuojamiems Kinijos Liaudies Respublikos kilmės tinkliniams stiklo pluošto audiniams nustatomas galutinis antidempingo muitas, kurio taikymas išplėstas iš Indijos, Indonezijos, Malaizijos, Taivano ir Tailando siunčiamiems tam tikriems importuojamiems tinkliniams stiklo pluošto audiniams, deklaruojamiems arba nedeklaruojamiems kaip Indijos, Indonezijos, Malaizijos, Taivano ir Tailando kilmės (OL L 288, 2017 11 7, p. 4).

      (8)  2017 m. rugpjūčio 31 d. Komisijos įgyvendinimo reglamentas (ES) 2017/1514, kuriuo inicijuojama Tarybos įgyvendinimo reglamento (ES) Nr. 1371/2013 (kuriuo išplečiamas galutinio antidempingo muito, nustatyto Tarybos reglamentu (ES) Nr. 791/2011 tam tikriems importuojamiems Kinijos Liaudies Respublikos kilmės tinkliniams stiklo pluošto audiniams, taikymo sritis išplečiama tam tikriems iš Indijos ir Indonezijos siunčiamiems importuojamiems tinkliniams stiklo pluošto audiniams, deklaruojamiems arba nedeklaruojamiems kaip Indijos ir Indonezijos kilmės) peržiūra, siekiant nustatyti, ar vienam Indijos eksportuojančiam gamintojui galima netaikyti šių priemonių, ir kuriuo panaikinamas antidempingo muitas iš šio eksportuojančio gamintojo importuojamam produktui ir nustatoma privaloma iš šio eksportuojančio gamintojo importuojamo produkto registracija (OL L 226, 2017 9 1, p. 1).

      PRIEDAS
      „
            II PRIEDAS
            1 straipsnyje nurodytoje galiojančioje komercinėje sąskaitoje faktūroje turi būti komercinę sąskaitą faktūrą išrašiusio subjekto atstovo pasirašyta tokios formos deklaracija:

                        1.

                        komercinę sąskaitą faktūrą išrašančio subjekto atstovo vardas, pavardė ir pareigos;

                        2.

                        deklaracijos tekstas:
                        „Aš, toliau pasirašęs (-iusi), patvirtinu, kad (kiekis) šioje sąskaitoje faktūroje nurodyto (nagrinėjamasis produktas), parduodamo eksportuoti į Europos Sąjungą, (nagrinėjamoji šalis) pagamino (bendrovės pavadinimas ir adresas) (papildomas TARIC kodas). Patvirtinu, kad šioje sąskaitoje faktūroje pateikta informacija yra išsami ir teisinga.“;

                        3.

                        data ir parašas.

                  “


title: 2018 m. gegužės 31 d. Komisijos įgyvendinimo reglamentas (ES) 2018/791, kuriuo iš dalies keičiamas Reglamentas (EB) Nr. 690/2008, pripažįstantis apsaugotas Bendrijos zonas, kuriose augalų sveikatai gresia ypatingas pavojus

text:
1.6.2018

                  LT

                  Europos Sąjungos oficialusis leidinys

                  L 136/1

            KOMISIJOS ĮGYVENDINIMO REGLAMENTAS (ES) 2018/791
      2018 m. gegužės 31 d.
      kuriuo iš dalies keičiamas Reglamentas (EB) Nr. 690/2008, pripažįstantis apsaugotas Bendrijos zonas, kuriose augalų sveikatai gresia ypatingas pavojus
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (1), ypač į jos 2 straipsnio 1 dalies h punktą,
      atsižvelgdama į Suomijos, Graikijos, Airijos, Italijos, Lietuvos, Maltos, Portugalijos, Slovakijos, Slovėnijos, Švedijos ir Jungtinės Karalystės pateiktus prašymus,
      kadangi:

                  (1)

                  Komisijos reglamentu (EB) Nr. 690/2008 (2) tam tikros valstybės narės ir tam tikros valstybių narių teritorijos buvo pripažintos nuo tam tikrų kenksmingųjų organizmų apsaugotomis zonomis. Kai kuriais atvejais jos tokiomis buvo pripažintos ribotam laikotarpiui, kad atitinkama valstybė narė galėtų pateikti visą informaciją, kuri būtina įrodyti, kad konkrečių kenksmingųjų organizmų atitinkamoje valstybėje narėje ar teritorijoje nėra, arba galėtų įgyvendinti priemones konkrečiam organizmui likviduoti. Nuo to laiko tam tikrose kai kurių valstybių narių apsaugotose zonose augalų sveikatos būklė labai pasikeitė;

                  (2)

                  Suomijos teritorija buvo pripažinta nuo Bemisia tabaci Genn. (Europos populiacijos) apsaugota zona. Suomija paprašė panaikinti jos apsaugotos zonos statusą dėl nepakankamos tolesnės ekonominės ir augalų sveikatos naudos. Todėl Suomija nebeturėtų būti pripažįstama nuo Bemisia tabaci Genn (Europos populiacijos) apsaugota zona;

                  (3)

                  Portugalijos Azorų salų teritorija iki 2018 m. balandžio 30 d. buvo pripažinta nuo Globodera pallida (Stone) Behrens, Globodera rostochiensis (Wollenweber) Behrens ir Rhynchophorus ferrugineus (Olivier) apsaugota zona. Remiantis papildoma Portugalijos pateikta informacija, Azorų salų teritorija šiais organizmais vis dar neužkrėsta. Todėl Azorų salos turėtų būti pripažintos nuo šių kenksmingųjų organizmų apsaugota zona neribotą laiką;

                  (4)

                  Airija ir Jungtinė Karalystė pateikė prašymus pripažinti Airijos ir Šiaurės Airijos teritorijas nuo Liriomyza huidobrensis (Blanchard) ir Liriomyza trifolii (Burgess) apsaugota zona. Remdamosi nuo 2011 m. (Airija) ir nuo 2012 m. (Šiaurės Airija ir Jungtinė Karalystė) atliktais tyrimais, Airija ir Jungtinė Karalystė pateikė įrodymų, kad nepaisant šiems organizmams paplisti palankių sąlygų, jų teritorijoje minėtų kenksmingųjų organizmų nėra. Tačiau būtina atlikti tolesnius tyrimus. Šiuos tyrimus turėtų stebėti Komisijai pavaldūs ekspertai. Todėl Airija, Šiaurės Airija ir Jungtinė Karalystė turėtų būti pripažįstamos nuo Liriomyza huidobrensis ir Liriomyza trifolii apsaugota zona iki 2020 m. balandžio 30 d.;

                  (5)

                  Airijos, Maltos ir Jungtinės Karalystės teritorijos buvo pripažintos nuo Paysandisia archon (Burmeister) apsaugota zona iki 2018 m. balandžio 30 d. Remiantis papildoma Airijos, Maltos ir Jungtinės Karalystės pateikta informacija, jų teritorijos šiuo organizmu vis dar neužkrėstos. Todėl Airija, Malta ir Jungtinė Karalystė turėtų būti pripažįstamos nuo Paysandisia archon apsaugota zona neribotą laiką;

                  (6)

                  Airijos ir Jungtinės Karalystės teritorijos buvo pripažintos nuo Rhynchophorus ferrugineus (Olivier) apsaugota zona iki 2018 m. balandžio 30 d. Remiantis papildoma Airijos ir Jungtinės Karalystės pateikta informacija, jų teritorijos šiuo organizmu vis dar neužkrėstos. Todėl Airija ir Jungtinė Karalystė turėtų būti pripažįstamos nuo Rhynchophorus ferrugineus apsaugota zona neribotą laiką;

                  (7)

                  Jungtinės Karalystės teritorija iki 2018 m. balandžio 30 d. buvo pripažinta nuo Thaumetopoea pityocampa Denis & Schiffermüller ir „Candidatus Phytoplasma ulmi“ apsaugota zona. Remiantis papildoma Jungtinės Karalystės pateikta informacija, jos teritorija šiais organizmais vis dar neužkrėsta. Todėl Jungtinė Karalystė turėtų būti pripažinta nuo Thaumetopoea pityocampa Denis & Schiffermüller ir „Candidatus Phytoplasma ulmi“ apsaugota zona neribotą laiką;

                  (8)

                  Jungtinės Karalystės teritorija, išskyrus tam tikras savivaldybių teritorijas, buvo pripažinta nuo Thaumetopoea processionea L. apsaugota zona iki 2018 m. balandžio 30 d. Jungtinė Karalystė pateikė informacijos, iš kurios matyti, kad Thaumetopoea processionea L. šiuo metu yra paplitęs vietos Barkingo ir Dagenamo, Bazildono, Beizingstoko ir Dyno, Bekslio, Braknel Foresto, Brentvudo, Broksborno, Kasl Pointo, Čelmsfordo, Čiltemo, Krolio, Dakorumo, Dartfordo, Ist Harfordšyro, Enfildo, Epingo Foresto, Greivšamo, Grinidžo, Harlou, Harto, Heiveringo, Hertsmyro, Horšamo, Litlsfordo, Medvėjaus, Vidurio Sasekso, Moul Valio, Niuamo, Šiaurės Harfordšyro, Redbridžo, Raigeto ir Banstedo, Rašmūro, Sevenoukso, Pietų Bedfordšyro, Pietų Bakso, Sent Olbanso, Sari Hito, Tandridžo, Tri Riverso, Taroko, Tanbridžo ir Molingo, Voltam Foresto, Votfordo, Veiverlio, Velin Hatfildo, Vindzoro ir Meidenhedo, Vokingamo ir Vikomo savivaldybių teritorijose. Šios teritorijos nebeturėtų būti pripažįstamos apsaugotos Jungtinės Karalystės zonos dalimi ir turėtų būti įtrauktos į savivaldybių, kurios nėra apsaugotos zonos dalis, sąrašą. Iš šios informacijos taip pat matyti, kad likusi Jungtinės Karalystės teritorija, kuri buvo pripažinta nuo Thaumetopoea processionea L. apsaugota zona, šiuo kenksminguoju organizmu vis dar neužkrėsta. Tačiau būtina atlikti tolesnius tyrimus. Šiuos tyrimus turėtų toliau stebėti Komisijai pavaldūs ekspertai. Todėl Jungtinė Karalystė, išskyrus tam tikras savivaldybių teritorijas, turėtų būti ir toliau pripažįstama nuo Thaumetopoea processionea L. apsaugota zona iki 2020 m. balandžio 30 d.;

                  (9)

                  Italijos Sicilijos teritorija buvo pripažinta nuo Erwinia amylovora (Burr.) Winsl. et al apsaugota zona. Italija pateikė informacijos, iš kurios matyti, kad Erwinia amylovora (Burr.) Winsl. et al. šiuo metu yra paplitęs Čezaro (Mesinos provincija), Maniačės, Brontės, Adrano (Katanijos provincija) savivaldybėse ir Čenturipėje, Regalbute ir Troinoje (Enos provincija) Sicilijoje. Todėl Čezaro (Mesinos provincija), Maniačės, Brontės, Adrano (Katanijos provincija) savivaldybės ir Čenturipė, Regalbutas ir Troina (Enos provincija) nebeturėtų būti pripažįstami nuo Erwinia amylovora (Burr.) Winsl. et al apsaugotos zonos Italijoje (Sicilijoje) dalimi;

                  (10)

                  be to, tam tikros Italijos teritorijos dalys buvo pripažintos nuo Erwinia amylovora (Burr.) Winsl. et al apsaugota zona iki 2018 m. balandžio 30 d. Italija pateikė informacijos, iš kurios matyti, kad Erwinia amylovora (Burr.) Winsl. et al. šiuo metu yra paplitęs Parmos ir Pjačencos provincijose, kurios yra vienintelės Emilijos-Romanijos dalys, pripažintos nuo Erwinia amylovora (Burr.) Winsl. et al apsaugota zona. Todėl Emilijos-Romanijos regionas nebeturėtų būti pripažįstamas Italijos apsaugotos zonos dalimi. Iš šios informacijos taip pat matyti, kad likusi Italijos teritorija, kuri buvo pripažinta nuo Erwinia amylovora (Burr.) Winsl. et al. apsaugota zona iki 2018 m. balandžio 30 d., šiuo kenksminguoju organizmu vis dar neužkrėsta. Tačiau būtina atlikti tolesnius tyrimus. Šiuos tyrimus turėtų toliau stebėti Komisijai pavaldūs ekspertai. Todėl Italijos teritorija, kuri buvo pripažinta nuo Erwinia amylovora (Burr.) Winsl. et al. apsaugota zona iki 2018 m. balandžio 30 d., išskyrus tam tikras provincijas, įskaitant Parmos ir Pjačencos provincijas Emilijos-Romanijos regione, turėtų būti pripažintos nuo Erwinia amylovora (Burr.) Winsl. et al. apsaugota zona iki 2020 m. balandžio 30 d.;

                  (11)

                  Šiaurės Airijos teritorija, išskyrus tam tikras teritorijas (townlands), buvo pripažinta nuo Erwinia amylovora (Burr.) Winsl. et al apsaugotos Jungtinės Karalystės zonos dalimi. Jungtinė Karalystė pateikė informacijos, iš kurios matyti, kad Erwinia amylovora (Burr.) Winsl. et al. šiuo metu yra paplitęs ir kitose Šiaurės Airijos dalyse ir paprašė visai Šiaurės Airijos teritorijai panaikinti apsaugotos zonos statusą. Todėl Šiaurės Airijos teritorija nebeturėtų būti pripažįstama nuo Erwinia amylovora (Burr.) Winsl. et al apsaugotos Jungtinės Karalystės zonos dalimi;

                  (12)

                  Airijos, Lietuvos, Slovėnijos ir Slovakijos teritorijos, išskyrus tam tikras sritis, buvo pripažintos nuo Erwinia amylovora (Burr.) Winsl. et al. apsaugotomis zonomis iki 2018 m. balandžio 30 d. Remiantis papildoma Airijos, Lietuvos, Slovėnijos ir Slovakijos pateikta informacija, panašu, kad reti ir pavieniai to kenksmingojo organizmo protrūkiai kai kuriose apsaugotos zonos dalyse buvo likviduoti arba yra likviduojami, o likusios jų teritorijos dalys, išskyrus tam tikras sritis, tebėra neužkrėstos tuo kenksminguoju organizmu. Remiantis ta informacija, iki šiol nė vieno protrūkio likvidavimas netruko ilgiau nei dvejus metus. Tačiau būtina atlikti tolesnius tyrimus. Šiuos tyrimus turėtų toliau stebėti Komisijai pavaldūs ekspertai. Todėl Airijos, Lietuvos, Slovėnijos ir Slovakijos teritorijos, išskyrus tam tikras sritis, turėtų būti pripažintos nuo Erwinia amylovora (Burr.) Winsl. et al. apsaugotomis zonomis iki 2020 m. balandžio 30 d.;

                  (13)

                  Jungtinės Karalystės teritorija buvo pripažinta nuo Xanthomonas arboricola pv. pruni (Smith) Vauterin et al apsaugota zona iki 2018 m. balandžio 30 d. Remiantis papildoma Jungtinės Karalystės pateikta informacija, panašu, kad reti ir pavieniai to kenksmingojo organizmo protrūkiai kai kuriose apsaugotos zonos dalyse buvo likviduoti arba yra likviduojami, o likusi teritorijos dalis tebėra neužkrėsta tuo kenksminguoju organizmu. Remiantis ta informacija, iki šiol nė vieno protrūkio likvidavimas netruko ilgiau nei dvejus metus. Tačiau būtina toliau stengtis likviduoti kenksminguosius organizmus ir atlikti tolesnius tyrimus. Šiuos tyrimus turėtų toliau stebėti Komisijai pavaldūs ekspertai. Todėl Jungtinė Karalystė turėtų būti pripažįstama nuo Xanthomonas arboricola pv. pruni (Smith) Vauterin et al. apsaugota zona iki 2020 m. balandžio 30 d.;

                  (14)

                  Airija buvo pripažinta nuo Ceratocystis platani (J.M. Walter) Engelbr. & T.C. Harr. apsaugota zona iki 2018 m. balandžio 30 d. Remiantis papildoma Airijos pateikta informacija, jos teritorija šiuo kenksminguoju organizmu vis dar neužkrėsta. Todėl Airija turėtų būti pripažinta nuo šio kenksmingojo organizmo apsaugota zona neribotą laiką;

                  (15)

                  Jungtinės Karalystės Šiaurės Airijos teritorija buvo pripažinta nuo Gremmeniella abietina (Lag.) Morelet apsaugota zona. Jungtinė Karalystė pateikė informacijos, iš kurios matyti, kad Gremmeniella abietina (Lag.) Morelet šiuo metu yra paplitęs Šiaurės Airijoje. Todėl Šiaurės Airija nebeturėtų būti pripažįstama nuo Gremmeniella abietina (Lag.) Morelet apsaugota zona;

                  (16)

                  Graikijos teritorija, išskyrus tam tikrus regionus, buvo pripažinta nuo Citrus tristeza viruso (Europos padermės) apsaugota zona. Graikija pateikė informacijos, iš kurios matyti, kad Citrus tristeza virusas (Europos padermės) šiuo metu yra paplitęs Artos ir Lakonijos regionuose. Todėl Artos ir Lakonijos regionai nebeturėtų būti pripažįstami nuo Citrus tristeza viruso (Europos padermės) apsaugotos zonos dalimi;

                  (17)

                  Švedija buvo pripažinta nuo pomidorų dėmėtojo vytulio viruso apsaugota zona. Švedija paprašė panaikinti jos apsaugotos zonos statusą dėl nepakankamos tolesnės ekonominės naudos. Todėl Švedija nebeturėtų būti pripažįstama nuo pomidorų dėmėtojo vytulio viruso apsaugota zona;

                  (18)

                  siekiant aiškumo reikia pakeisti visą Reglamento (EB) Nr. 690/2008 priedą;

                  (19)

                  todėl Reglamentas (EB) Nr. 690/2008 turėtų būti atitinkamai iš dalies pakeistas;

                  (20)

                  kadangi pagal Reglamentą (EB) Nr. 690/2008 tam tikros teritorijos pripažintos apsaugotomis zonomis iki 2018 m. balandžio 30 d., šis reglamentas turėtų būti taikomas nuo 2018 m. gegužės 1 d., kad būtų užtikrintas teisinis tęstinumas ir išvengta prekybos sutrikimų;

                  (21)

                  šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

            PRIĖMĖ ŠĮ REGLAMENTĄ:
      1 straipsnis
      Reglamento (EB) Nr. 690/2008 I priedas pakeičiamas šio reglamento priedu.
      2 straipsnis
      Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
      Jis taikomas nuo 2018 m. gegužės 1 d.

         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2018 m. gegužės 31 d.

               Komisijos vardu

               Pirmininkas

            Jean-Claude JUNCKER

         (1)  OL L 169, 2000 7 10, p. 1.

         (2)  2008 m. liepos 4 d. Komisijos reglamentas (EB) Nr. 690/2008, pripažįstantis apsaugotas Bendrijos zonas, kuriose augalų sveikatai gresia ypatingas pavojus (OL L 193, 2008 7 22, p. 1).

         PRIEDAS
         Reglamento (EB) Nr. 690/2008 I priedas pakeičiamas taip:
         „
               I PRIEDAS

                  Bendrijos zonos, pripažintos „apsaugotomis zonomis“ nuo to kenksmingojo organizmo (-ų), kurio (-ų) pavadinimai lentelėje nurodyti prie zonų pavadinimų

                           Kenksmingieji organizmai

                           Apsaugotos zonos: teritorija

                     a)   vabzdžiai, erkės ir nematodai visose jų vystymosi stadijose

                                       1.

                                          Anthonomus grandis (Boh.)

                           Graikija, Ispanija (Andalūzija, Katalonija, Estremadūra, Mursija, Valensija)

                                       2.

                                          Bemisia tabaci Genn. (Europos populiacijos)

                           Airija, Portugalija (Azorų salos, Vidinė Beira, Pajūrio Beira, tarp Doro ir Minjo, Tras os Montesas), Švedija, Jungtinė Karalystė

                                       3.

                                          Cephalcia
                                          lariciphila (Klug.)

                           Airija, Jungtinė Karalystė (Šiaurės Airija, Meno ir Džersio salos)

                                       3.1.

                                          Daktulosphaira vitifoliae (Fitch)

                           Kipras

                                       4.

                                          Dendroctonus micans Kugelan

                           Airija, Graikija, Jungtinė Karalystė (Šiaurės Airija, Meno ir Džersio salos)

                                       4.1.

                                          Dryocosmus kuriphilus Yasumatsu

                           Airija, Jungtinė Karalystė

                                       5.

                                          Gilpinia hercyniae (Hartig)

                           Airija, Graikija, Jungtinė Karalystė (Šiaurės Airija, Meno ir Džersio salos)

                                       6.

                                          Globodera pallida (Stone) Behrens

                           Latvija, Portugalija (Azorų salos), Slovėnija, Slovakija, Suomija

                                       6.1.

                                          Globodera rostochiensis (Wollenweber) Behrens

                           Portugalija (Azorų salos)

                                       7.

                                          Gonipterus scutellatus Gyll.

                           Graikija, Portugalija (Azorų salos)

                                       8.

                                          Ips amitinus Eichhof

                           Airija, Graikija, Jungtinė Karalystė

                                       9.

                                          Ips cembrae Heer

                           Airija, Graikija, Jungtinė Karalystė (Šiaurės Airija ir Meno sala)

                                       10.

                                          Ips duplicatus Sahlberg

                           Airija, Graikija, Jungtinė Karalystė

                                       11.

                                          Ips sexdentatus Bőrner

                           Airija, Kipras, Jungtinė Karalystė (Šiaurės Airija ir Meno sala)

                                       12.

                                          Ips typographus Heer

                           Airija, Jungtinė Karalystė

                                       13.

                                          Leptinotarsa decemlineata Say

                           Airija, Ispanija (Ibisa ir Menorka), Kipras, Malta, Portugalija (Azorų salos ir Madeira), Suomija (Alandų, Hemės, Kiumi, Pirkanmos, Satakuntos, Turku, Ūsimos rajonai), Švedija (Blekingės, Gotlando, Halando, Kalmaro ir Skonės apygardos), Jungtinė Karalystė

                                       14.

                                          Liriomyza bryoniae (Kaltenbach)

                           Airija, Jungtinė Karalystė (Šiaurės Airija)

                                       14.01.

                                          Liriomyza huidobrensis (Blanchard)

                           Airija (iki 2020 m. balandžio 30 d.), Jungtinė Karalystė (Šiaurės Airija) (iki 2020 m. balandžio 30 d.)

                                       14.02

                                          Liriomyza trifolii (Burgess)

                           Airija (iki 2020 m. balandžio 30 d.), Jungtinė Karalystė (Šiaurės Airija) (iki 2020 m. balandžio 30 d.)

                                       14.1.

                                          Paysandisia archon (Burmeister)

                           Airija, Malta, Jungtinė Karalystė

                                       14.2.

                                          Rhynchophorus ferrugineus (Olivier)

                           Airija, Portugalija (Azorų salos), Jungtinė Karalystė

                                       15.

                                          Sternochetus mangiferae Fabricius

                           Ispanija (Granada ir Malaga), Portugalija (Alentežas, Algarvė ir Madeira)

                                       15.1.

                                          Thaumetopoea pityocampa Denis & Schiffermüller

                           Jungtinė Karalystė

                                       16.

                                          Thaumetopoea processionea L.

                           Airija, Jungtinė Karalystė (išskyrus Barkingo ir Dagenamo, Barneto, Bazildono, Beizingstoko ir Dyno, Bekslio, Braknel Foresto, Bento, Brentvudo, Bromlio, Broksborno, Kamdeno, Kasl Pointo, Čelmsfordo, Čiltemo, Londono miesto, Vestminsterio miesto, Krolio, Dakorumo, Dartfordo, Ilingo, Ist Harfordšyro, Elmbridžo rajono, Enfildo, Epingo Foresto, Epsomo ir Juelio apskrities, Greivšamo, Grinidžo, Gilfordo, Haknio, Hamersmito ir Fulamo, Haringėjaus, Harlou, Harou, Harto, Heiveringo, Hertsmyro, Hilingdono, Horšamo, Haunslou, Islingtono, Kensingtono ir Čelsio, Kingstono prie Temzės, Lambeto, Luišamo, Litlsfordo, Medvėjaus, Mertono, Vidurio Sasekso, Moul Valio, Niuamo, Šiaurės Harfordšyro, Redingo, Redbridžo, Raigeto ir Banstedo, Ričmondo prie Temzės, Ranimedo rajono, Rašmūro, Sevenoukso, Slou, Pietų Bedfordšyro, Pietų Bakso, Pietų Oksfordšyro, Sadarko, Speltorno rajono, Sent Olbanso, Satono, Sari Hito, Tandridžo, Tri Riverso, Taroko, Tanbridžo ir Molingo, Tauer Hamletso, Voltam Foresto, Vonsdverto, Votfordo, Veiverlio, Velin Hatfildo, Vakarų Berkšyro, Vindzoro ir Meidenhedo, Vokingo, Vokingamo ir Vikomo savivaldybių teritorijas) (iki 2020 m. balandžio 30 d.)

                     b)   bakterijos

                                       01.

                                       „Candidatus Phytoplasma ulmi“

                           Jungtinė Karalystė

                                       1.

                                          Curtobacterium flaccumfaciens pv. flaccumfaciens (Hedges) Col.

                           Graikija, Ispanija

                                       2.

                                          Erwinia amylovora (Burrill) Winslow et al.

                                       —

                                       Estija, Ispanija (išskyrus Andalūzijos, Aragono, Kastilijos-La Mančos, Kastilijos ir Leono, Estremadūros, Madrido, Mursijos, Navaros ir La Riochos autonomines sritis, Gipuskoa (Baskų kraštas) provinciją, Ljeidos provincijos (Katalonijos autonominė sritis) Garigeso, Nogeros, Pla d'Urchelio, Segrijos ir Urchelio rajonus, Alboračės ir Turiso savivaldybes Valensijos provincijoje ir Aukštutinio Vinalopo ir Vidurio Vinalopo rajonus Alikantės provincijoje (Valensijos autonominė sritis)), Prancūzija (Korsika), Italija (Abrucai, Bazilikata, Kalabrija, Kampanija, Lacijus, Ligūrija, Markė, Molizė, Pjemontas (išskyrus Kuneo provincijos Buskos, Čentalo ir Tarantaskos savivaldybes), Sardinija, Sicilija (išskyrus Čezaro (Mesinos provincija), Maniačės, Brontės, Adrano (Katanijos provincija) savivaldybes ir Čenturipę, Regalbutą ir Troiną (Enos provincija)), Toskaną, Umbriją, Aostos slėnį), Latvija, Portugalija, Suomija, Jungtinė Karalystė (Meno sala; Normandijos salos),

                                       —

                                       ir, iki 2020 m. balandžio 30 d., Airija (išskyrus Golvėjaus miestą), Italija (Apulija, Lombardija (išskyrus Milano, Mantujos, Sondrijaus ir Varezės provincijas), Venetas (išskyrus Rovigo ir Venecijos provincijas, Barbonos, Boara Pizanio, Kastelbaldo, Masio, Adidžės Pjačencos, S. Urbano ir Veskovanos savivaldybes Paduvos provincijoje ir teritoriją į pietus nuo A4 greitkelio Veronos provincijoje)), Lietuva (išskyrus Babtų ir Kėdainių miesto seniūnijas (Kauno apskritis)), Slovėnija (išskyrus Gorenskos, Koroškos, Mariboro ir Notranskos regionus ir Lendavos ir Renčės-Vogrsko (į pietus nuo H4 greitkelio) savivaldybes), Slovakija (išskyrus Dunaiska Stredos apygardą, Hronovcės ir Hronske Kliačanų (Levicės apygarda), Dvorų prie Žitavos (Nove Zamkų apygarda), Malineco (Poltaro apygarda), Hrhovo (Rožniavos apygarda), Velke Ripnianų (Topolčanų apygarda), Kazimíro, Luhynios, Mažojo Horešo, Svetušės ir Zatino (Trebišovo apygarda) savivaldybes)

                                       3.

                                          Xanthomonas arboricola pv. pruni (Smith) Vauterin et al.

                           Jungtinė Karalystė (iki 2020 m. balandžio 30 d.)

                     c)   grybai

                                       01.

                                          Ceratocystis platani (J.M.Walter) Engelbr. & T. C. Harr.

                           Airija, Jungtinė Karalystė

                                       02.

                                          Cryphonectria parasitica (Murrill) Barr.

                           Čekija, Airija, Švedija, Jungtinė Karalystė

                                       1.

                                          Glomerella gossypii Edgerton

                           Graikija

                                       2.

                                          Gremmeniella abietina (Lag.) Morelet

                           Airija

                                       3.

                                          Hypoxylon mammatum (Wahlenberg) J. Miller

                           Airija, Jungtinė Karalystė (Šiaurės Airija)

                     d)   virusai ir į juos panašūs organizmai

                                       1.

                                       Runkelių gyslų nekrotinio pageltimo virusas

                           Arija, Prancūzija (Bretanė), Portugalija (Azorų salos), Suomija, Jungtinė Karalystė (Šiaurės Airija)

                                       3.

                                          Citrus tristeza virusas (Europos padermės)

                           Graikija (išskyrus Argolidės, Artos, Chanijos ir Lakonijos regionus), Malta, Portugalija (išskyrus Algarvę, Madeirą ir Alentežo regiono Odemyros savivaldybę)

                                       4.

                                       Vynuogių geltos organizmai, panašūs į mikoplazmas

                           Čekija, Prancūzija (Elzasas, Šampanė-Ardėnai, Pikardija (Enos departamentas), Il de Fransas (Sitri, Nantėjaus prie Marnos ir Sasi prie Marnos savivaldybės) ir Lotaringija), Italija (Apulija, Sardinija ir Bazilikata)

                     “


title: 2018 m. birželio 1 d. Komisijos įgyvendinimo reglamentas (ES) 2018/815 dėl pereinamųjų laikotarpių, nustatytų Europos Parlamento ir Tarybos reglamentuose (ES) Nr. 575/2013 ir (ES) Nr. 648/2012 ir susijusių su nuosavų lėšų reikalavimais pagrindinių sandorio šalių pozicijoms, pratęsimo (Tekstas svarbus EEE.)

text:
4.6.2018

               LT

               Europos Sąjungos oficialusis leidinys

               L 137/3

         KOMISIJOS ĮGYVENDINIMO REGLAMENTAS (ES) 2018/815
   2018 m. birželio 1 d.
   dėl pereinamųjų laikotarpių, nustatytų Europos Parlamento ir Tarybos reglamentuose (ES) Nr. 575/2013 ir (ES) Nr. 648/2012 ir susijusių su nuosavų lėšų reikalavimais pagrindinių sandorio šalių pozicijoms, pratęsimo
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. birželio 26 d. Europos Parlamento ir Tarybos reglamentą (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (1), ypač į jo 497 straipsnio 3 dalį,
   kadangi:

               (1)

               siekiant išvengti tarptautinių finansų rinkų sutrikdymo ir užtikrinti, kad įstaigos nebūtų baudžiamos taikant joms didesnius nuosavų lėšų reikalavimus, kai vyksta esamų trečiųjų valstybių pagrindinių sandorio šalių pripažinimo procesai, Reglamento (ES) Nr. 575/2013 497 straipsnio 2 dalyje nustatytas pereinamasis laikotarpis, per kurį trečiųjų valstybių pagrindines sandorio šalis, su kuriomis Sąjungoje įsteigtos įstaigos atlieka sandorių tarpuskaitą, tos įstaigos gali laikyti reikalavimus atitinkančiomis pagrindinėmis sandorio šalimis;

               (2)

               Reglamentu (ES) Nr. 575/2013 iš dalies pakeistos Europos Parlamento ir Tarybos reglamento (ES) Nr. 648/2012 (2) nuostatos, susijusios su tam tikrais įvesties duomenimis, naudojamais apskaičiuojant įstaigų nuosavų lėšų reikalavimus trečiųjų valstybių pagrindinių sandorio šalių pozicijoms. Atitinkamai pagal Reglamento (ES) Nr. 648/2012 89 straipsnio 5a dalį reikalaujama, kad tam tikros trečiųjų valstybių pagrindinės sandorio šalys ribotą laikotarpį praneštų apie bendrą pradinės garantinės įmokos, kurią jos gavo iš savo tarpuskaitos narių, sumą. Tas pereinamasis laikotarpis atitinka Reglamento (ES) Nr. 575/2013 497 straipsnio 2 dalyje nustatytą laikotarpį;

               (3)

               abu pereinamieji laikotarpiai turėjo baigtis 2014 m. birželio 15 d.;

               (4)

               Reglamento (ES) Nr. 575/2013 497 straipsnio 3 dalimi Komisijai suteikiami įgaliojimai priimti įgyvendinimo aktą, kad išimtinėmis aplinkybėmis pereinamasis laikotarpis, susijęs su nuosavų lėšų reikalavimais, būtų pratęstas šešiems mėnesiams. Tas pratęsimas turėtų galioti ir Reglamento (ES) Nr. 648/2012 89 straipsnio 5a dalyje nustatytiems terminams. Tie pereinamieji laikotarpiai paskutinį kartą buvo pratęsti Komisijos įgyvendinimo reglamentu (ES) 2017/2241 (3) iki 2018 m. birželio 15 d.;

               (5)

               iš visų trečiosiose valstybėse įsteigtų pagrindinių sandorio šalių, kurios kreipėsi dėl pripažinimo pagal Reglamento (ES) Nr. 648/2012 25 straipsnį, Europos vertybinių popierių ir rinkų institucija pripažino 32 pagrindines sandorio šalis. Likusios trečiųjų valstybių pagrindinės sandorio šalys vis dar laukia pripažinimo, o jų pripažinimo procesas iki 2018 m. birželio 15 d. nebus baigtas. Jeigu pereinamasis laikotarpis nebus pratęstas, Sąjungoje įsteigtos įstaigos (arba jų patronuojamosios įmonės, įsteigtos ne Sąjungoje), kurios turi tų likusių trečiųjų valstybių pagrindinių sandorio šalių pozicijų, bus įpareigotos turėti daug daugiau nuosavų lėšų toms pozicijoms padengti, o dėl to tos įstaigos galėtų nutraukti tiesioginį dalyvavimą tų pagrindinių sandorio šalių veikloje arba bent laikinai galėtų būti nutrauktas tarpuskaitos paslaugų teikimas tų įstaigų klientams, todėl būtų labai sutrikdytos rinkos, kuriose tos pagrindinės sandorio šalys veikia;

               (6)

               todėl poreikis išvengti rinkų sutrikdymo už Sąjungos ribų, dėl kurio anksčiau jau buvo pratęstas Reglamento (ES) Nr. 575/2013 497 straipsnio 2 dalyje nustatytas pereinamasis laikotarpis, išliktų pasibaigus pratęstam pereinamajam laikotarpiui, nustatytam Įgyvendinimo reglamente (ES) 2017/2241. Papildomai pratęsus pereinamąjį laikotarpį Sąjungoje įsteigtos įstaigos (arba jų patronuojamosios įmonės, įsteigtos ne Sąjungoje) galėtų išvengti didelio nuosavų lėšų reikalavimų padidėjimo dėl to, kad neužbaigtas pagrindinių sandorio šalių, patikimai bei prieinamu būdu teikiančių specifinės rūšies tarpuskaitos paslaugas, kurių reikia Sąjungoje įsteigtoms įstaigoms (arba jų patronuojamosioms įmonėms, įsteigtoms ne Sąjungoje), pripažinimo procesas. Todėl pereinamuosius laikotarpius derėtų pratęsti dar šešiems mėnesiams;

               (7)

               šis reglamentas turėtų įsigalioti iki 2018 m. birželio 16 d., kad būtų užtikrinta, jog esami pereinamieji laikotarpiai bus pratęsti anksčiau, negu jie pasibaigs. Jam įsigaliojus vėliau, galėtų būti sutrikdyta pagrindinių sandorio šalių, rinkų, kuriose jos veikia, ir įstaigų, kurios turi tų pagrindinių sandorio šalių pozicijų, veikla;

               (8)

               šiame reglamente numatytos priemonės atitinka Europos bankininkystės komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 575/2013 497 straipsnio 2 dalyje ir Reglamento (ES) Nr. 648/2012 89 straipsnio 5a dalies antroje pastraipoje nurodyti 15 mėnesių trukmės laikotarpiai, paskutinį kartą pratęsti Įgyvendinimo reglamentu (ES) 2017/2241, yra pratęsiami dar šešiems mėnesiams iki 2018 m. gruodžio 15 d.
   2 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. birželio 1 d.

            Komisijos vardu

            Pirmininkas

         Jean-Claude JUNCKER

      (1)  OL L 176, 2013 6 27, p. 1.

      (2)  2012 m. liepos 4 d. Europos Parlamento ir Tarybos reglamentas (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (OL L 201, 2012 7 27, p. 1).

      (3)  2017 m. gruodžio 6 d. Komisijos įgyvendinimo reglamentas (ES) 2017/2241 dėl pereinamųjų laikotarpių, nustatytų Europos Parlamento ir Tarybos reglamentuose (ES) Nr. 575/2013 ir (ES) Nr. 648/2012 ir susijusių su nuosavų lėšų reikalavimais pagrindinių sandorio šalių pozicijoms, pratęsimo (OL L 322, 2017 12 7, p. 27).